D

1. ปัจจัยความเสี่ยง

1. ความเสี่ยงทางด้านการตลาด

ตลาดในประเทศ สำหรับปี2547 รายได้จากการขายของกลุ่มบริษัท 60.40%
เป็นการขายในประเทศ โดยเน้นที่ผลิตภัณฑ์น้ำมันหล่อลื่น และจาระบีเป็นหลัก
ซึ่งมีการแข่งขันค่อนข้างสูงทั้งในด้านราคาและคุณภาพ
แต่เพราะบริษัทมีนโยบายด้านการตลาดที่เน้นการบริการที่ดี
โดยมีพนักงานขายและทีมงานบริการด้านการขายที่ได้รับการฝึกอบรมให้เข้าใจลักษณะของผลิตภัณฑ์และเข้าใจในความต้องการของตลาดเป็นอย่างดี
จึงทำให้สภาวะการแข่งขันในตลาดไม่ส่งผลกระทบต่อผลการดำเนินงานของบริษัทอย่างมีนัยสำคัญ

สรุปปี2547 ยอดการจำหน่ายในประเทศจากงบการเงินรวม จะสูงกว่าปี 2546 เท่ากับ 63.56
ล้านบาท

ตลาดต่างประเทศ รายได้จากการขายของกลุ่มบริษัทในปี 2547 เป็นการขายต่างประเทศ 39.60%
โดยเป็นผลิตภัณฑ์แบตเตอรี่ 22.77% น้ำมัน 10.19% จาระบี 6.59% และอื่นๆ 0.05%
สำหรับการค้าแบตเตอรี่ต่างประเทศ
บริษัทได้กระจายความเสี่ยงโดยการขายลูกค้าที่อยู่ในหลายๆทวีป
เพื่อมิให้มีผลกระทบหากเกิดเหตุการณ์วิกฤตทางเศรษฐกิจ
อีกทั้งเพิ่มกำลังการผลิตให้พอกับความต้องการของลูกค้าที่มีมากขึ้น
สำหรับลูกค้าจาระบีและน้ำมันหล่อลื่นส่วนใหญ่เป็นประเทศชายแดนซึ่งบริษัทให้การบริการและส่งเสริมการขายที่ดีอย่างสม่ำเสมอเหมือนกับปฏิบัติต่อลูกค้าในประเทศ
ทำให้มีความสัมพันธ์อันดีอย่างต่อเนื่องเป็นเวลายาวนาน จึงไม่มีความเสี่ยงมาก

2. ความเสี่ยงทางด้านการเงินและอัตราแลกเปลี่ยน

บริษัทดำเนินธุรกิจมายาวนานจึงเป็นที่เชื่อถือของสถาบันการเงินและได้รับการสนับสนุนเป็นอย่างดีเสมอมา
บริษัทมีนโยบายการบริหารลูกหนี้ที่ชัดเจน และมีความระมัดระวังในการให้วงเงินสินเชื่อกับลูกค้า
รวมทั้งมีนโยบายป้องกันความเสี่ยงจากอัตราแลกเปลี่ยน
ซึ่งเกิดจากการนำเข้าวัตถุดิบจากต่างประเทศ และจำหน่ายผลิตภัณฑ์ให้กับลูกค้าในต่างประเทศเช่น
การพิจาณาทำสัญญาซื้อขายอัตราแลกเปลี่ยนล่วงหน้า เป็นต้น
ดังนั้นความเสี่ยงในด้านสภาพคล่องทางการเงินของบริษัทจึงมีน้อยมาก โดยพิจารณาได้จากในปี
2547 กลุ่มบริษัทมี Collection period 20.23 วัน , Current Ratio เท่ากับ 6.21 เท่า
และ Quick Ratio เท่ากับ 2.73 เท่า

3. ความเสี่ยงทางด้านวัตถุดิบ

ด้านการจัดหาวัตถุดิบ

การผลิตน้ำมันเครื่อง และ จาระบี ต้องอาศัยวัตถุดิบหลัก คือ น้ำมันพื้นฐาน (Base Oil)
ในปัจจุบันประเทศไทยมีบริษัทผู้ผลิตน้ำมันพื้นฐานได้
ดังนั้นในปี2547ที่ผ่านมาบริษัทจึงสั่งซื้อจากภายในประเทศ 90% ของยอดความต้องการใช้
แต่ในอดีตบริษัทเคยติดต่อซื้อจากตลาดต่างประเทศถึง 80% จากผู้ขายหลายแหล่ง
โอกาสเสี่ยงจึงมีน้อยมาก

การผลิตแบตเตอรี่ วัตถุดิบหลัก คือ ตะกั่ว
ซึ่งสามารถหาซื้อจากผู้จำหน่ายทั้งในประเทศและต่างประเทศได้ง่าย ตลอด 34 ปีที่ผลิตแบตเตอรี่มา
บริษัทไม่เคยมีปัญหาในการจัดหาตะกั่วแต่อย่างใด

ด้านราคาวัตถุดิบ

ราคาวัตถุดิบหลักของกลุ่มบริษัท คือ น้ำมันพื้นฐาน (Base Oil) และตะกั่ว
ได้ปรับตัวสูงขึ้นตั้งแต่ปลายปี 2546 อย่างต่อเนื่องจนถึงปลายปี 2547 ซึ่งถัวเฉลี่ยแล้วในปี 2547
ราคาตลาดโลกของ Base Oil ปรับตัวสูงขึ้นประมาณ 18% ส่วนตะกั่วปรับตัวสูงขึ้นถึง 70% จากปี
2546
ดังนั้นเพื่อเป็นการลดความเสี่ยงในประเด็นดังกล่าวบริษัทจึงได้พยายามกระจายการจัดซื้อวัตถุดิบจากผู้ผลิตหลายรายทั้งในประเทศและต่างประเทศ

4. ความเสี่ยงทางด้านเทคโนโลยี

ลักษณะผลิตภัณฑ์ของบริษัทอยู่ในอุตสาหกรรมที่ต้องอาศัยการพัฒนาด้านเทคโนโลยีอยู่เสมอ
กลุ่มบริษัทก็มีการปรับปรุงและพัฒนาคุณภาพของผลิตภัณฑ์ตามอุตสาหกรรมประเภทเดียวกันให้ทันโดยสม่ำเสมอ
สำหรับใน ปี 2547 มีรายละเอียดดังนี้

ผลิตภัณฑ์แบตเตอรี่ พัฒนาทั้งตัววัตถุดิบหลักจากตะกั่วพลวงก้าวเข้าสู่ตะกั่วแคลเซี่ยม
และปรับเปลี่ยนจากการผลิตแบตเตอรี่แห้งรอเติมกรด เป็นแบตเตอรี่รุ่นเติมกรดพร้อมใช้งานทันที
ซึ่งจากการวิจัยแล้วลูกค้าพึงพอใจมาก ณ สิ้นปี 2547
บริษัทได้ลงทุนก่อสร้างอาคารใหม่เพื่อใช้ผลิตแบตเตอรี่ระบบ Wet Charge

ผลิตภัณฑ์น้ำมันหล่อลื่น มีการพัฒนาเทคโนโลยี่ทั้งเครื่องจักรในการผลิต
เครื่องมือตรวจสอบในห้องทดลอง มีการผลิตน้ำมันหล่อลื่น API สูงให้ทันตลาดสากล
รวมถึงเพิ่มเครื่องจักร เครื่องมือในการผลิตภาชนะบรรจุจากการพิมพ์สกรีน
เป็นการติดสติกเกอร์เพื่อให้ก้าวไปตามสมัยนิยมอยู่เสมอ

ผลิตภัณฑ์จาระบี ซึ่งแต่เดิมต้องอาศัยทักษะและความชำนาญของคนค่อนข้างสูง
บริษัทได้ปรับปรุงระบบผลิตโดยใช้ระบบคอมพิวเตอร์มาช่วยควบคุมเพื่อให้ได้คุณภาพและมาตรฐานที่สม่ำเสมอและแน่นอนมากยิ่งขึ้น

อีกทั้งบริษัทได้จัดหาผู้ให้คำปรึกษาที่มีความเชี่ยวชาญเกี่ยวกับเครื่องจักร เครื่องมือตรวจสอบคุณภาพ
และเทคโนโลยี่ใหม่ๆ ซึ่งเป็นผู้ให้คำปรึกษาจากต่างประเทศ และ จากผู้ขายวัตถุดิบหรือ Additive
ซึ่งมีประสบการ์ณในสินค้าของตัวเองเป็นอย่างดี อย่างสม่ำเสมอด้วยเช่นกัน จึงคาดว่า
กลุ่มบริษัทฯจะไม่มีความเสี่ยงแต่อย่างใด

5. ความเสี่ยงทางด้านสิ่งแวดล้อม

ในการผลิตแบตเตอรี่ วัตถุดิบหลักคือ ตะกั่ว ซึ่งอาจจะเกิดความเสี่ยงที่ส่งผลกระทบต่อสภาพแวดล้อม
และสุขภาพของพนักงาน
บริษัทได้ให้ความสำคัญกับปัญหาดังกล่าวโดยปรับปรุงระบบการผลิตให้เป็นระบบปิด (Closed Loop)
ทำให้มีปัญหาต่อสภาพสิ่งแวดล้อมบริเวณโรงงานและรอบนอกน้อยมาก
นอกจากนี้บริษัทได้จัดหาอุปกรณ์ป้องกันอันตรายให้กับพนักงาน ได้แก่หน้ากาก และ ถุงมือ เป็นต้น
และจัดให้พนักงานได้รับการฝึกอบรมวิธีทำงานที่ปลอดภัยอย่างสม่ำเสมอ

สำหรับการผลิตน้ำมันหล่อลื่น และจาระบี ไม่ได้ก่อให้เกิดปัญหามลภาวะแต่อย่างใด
เพราะขั้นตอนการผลิตอยู่ภายในท่อส่งหรือภาชนะปิดตลอดกระบวนการ จึงมีของเสียน้อยมาก
อีกทั้งได้จัดให้มีบ่อบำบัดน้ำเสียและตรวจสอบผลของน้ำเสียอย่างสม่ำเสมอ
ร่วมกับได้รับการตรวจจากกองตรวจสิ่งแวดล้อมโรงงาน
กรมโรงงานอุตสาหกรรมอย่างสม่ำเสมอด้วย

มาตรการป้องกันความเสี่ยงเพิ่มเติมคือ บริษัทจัดให้มีการตรวจสุขภาพพนักงานเป็นประจำทุกปี
และตรวจวิเคราะห์สภาพแวดล้อมการทำงานโดยรับบริการจากศูนย์ความปลอดภัยในการทำงาน-นวนคร
และศูนย์อนามัยสิ่งแวดล้อมเขต 1 นนทบุรี
โดยเน้นตรวจวิเคราะห์ปริมาณเข้มข้นของสารตะกั่วในตัวคนและในอากาศ การตรวจระดับแสงสว่าง
การตรวจวัดระดับความดังของเสียง และการตรวจวัดระดับความร้อน ในสถานที่ทำงาน
และปรับปรุงให้ไม่มีความเสี่ยงภัยอย่างสม่ำเสมอ